ภาษี? รับจ้างทำความสะอาด
นํ้าท่วมครั้งนี้หนักหนาสาหัสเอาการ บ้านพักอาศัย อาคาร ร้านค้า สำนักงาน โรงงาน
29 ต.ค. 2565

นํ้าท่วมครั้งนี้หนักหนาสาหัสเอาการ บ้านพักอาศัย อาคาร ร้านค้า สำนักงาน โรงงาน 
โดย..สมชาย ชูเกตุ
สิ่งปลูกสร้างอื่น เครื่องจักร อุปกรณ์ ไร่ นา สวน และทรัพย์สินอื่นถูกน้ำท่วมได้รับความเสียหายหรือสูญหายไปมากมาย หากไม่สูญหายก็ต้องทำความสะอาดและซ่อมบำรุงเพื่อนำกลับมาใช้งานได้ใหม่ 
หลังจากน้ำท่วมได้ลดหรือผ่านพ้นไปแล้ว ก็เหลือร่องรอยคราบสกปรกทิ้งเอาไว้ รวมทั้งขยะมูลฝอยที่ลอยมากับน้ำ หากมีไม่เยอะก็พอที่จะทำความสะอาดเองได้ แต่ถ้าเป็นอาคารขนาดใหญ่หรือมีคราบสกปรกและขยะมูลฝอยมากก็มักจะใช้บริการรับจ้างทำความสะอาด ปัจจุบันมีผู้ประกอบการรับจ้างทำความสะอาดมากราย 
หากสังเกตจะพบว่า หน่วยงานราชการหรือเอกชนมักนิยมว่าจ้างผู้ประกอบการบริการรับจ้างทำความสะอาดมากขึ้นเรื่อยๆ เพราะไม่ต้องมาห่วงเรื่องรับบุคคลมาเป็นพนักงานทำความสะอาด ซึ่งจะต้องเสียค่าใช้จ่ายและสวัสดิการมาก 
แต่ถ้าจ้างบริษัทภายนอกมาทำความสะอาด หากบริการไม่ดีหรือไม่สะอาดก็เลิกจ้างได้ พูดง่ายๆ ว่ามีปัญหาน้อยกว่าปลดพนักงานของตนเองออกจากงานก็แล้วกัน 
ความสะอาดเป็นหน้าต่างแรกที่ผู้มาติดต่อธุระพบเห็น หากสกปรกดูแล้วไม่สบายตาสบายใจ อาจส่งผลต่อการซื้อขายสินค้าหรือการใช้บริการได้ โดยเฉพาะการขายอาหารหรือการให้บริการของสถานบันเทิงใจต่างๆ ถ้ามีขยะรกรุงรังและสกปรกไม่เป็นระเบียบเรียบร้อย ผู้ซื้อสินค้าหรือผู้ใช้บริการคงไม่อยากไปติดต่อหรือใช้บริการอีกเป็นแน่ ความสะอาดจึงเป็นเรื่องที่ไม่ควรละเลย 
กิจการรับจ้างทำความสะอาดมักจัดตั้งในรูปของบริษัทหรือห้างหุ้นส่วนนิติบุคคล ซึ่งมีความน่าเชื่อถือมากกว่ากิจการที่จัดตั้งในรูปแบบของบุคคลธรรมดา 
บริษัทที่ให้บริการรับจ้างทำความสะอาดและผู้ว่าจ้างที่จ่ายเงินค่าจ้างทำความสะอาด มีหน้าที่ทางภาษีอากรตามประมวลรัษฎากร สรุปได้ดังนี้ 
ภาษีเงินได้นิติบุคคล บริษัทหรือห้างหุ้นส่วนนิติบุคคลที่ให้บริการรับจ้างทำความสะอาด จะต้องนำค่าจ้างที่ได้รับจากผู้ว่าจ้างไปรวมคำนวณเสียภาษีเงินได้นิติบุคคลจากฐานกำไรสุทธิ ทั้งนี้ รายได้และรายจ่ายต้องเป็นไปตามมาตรา 65 65 ทวิ และ 65 ตรี แห่งประมวลรัษฎากร หากเป็นบริษัทที่มีขนาดเล็ก หรือ SMEs ก็จะได้สิทธิประโยชน์ทางภาษีเกี่ยวกับการยกเว้นและลดอัตราภาษีด้วย 
ภาษีมูลค่าเพิ่ม บริษัทหรือห้างหุ้นส่วนนิติบุคคลที่ให้บริการรับจ้างทำความสะอาดที่มีรายรับก่อนหักรายจ่ายจากการรับจ้างทำความสะอาดเกินกว่า 1.8 ล้านบาทต่อปี (รอบระยะเวลาบัญชี) จะต้องจดทะเบียนภาษีมูลค่าเพิ่มและเสียภาษีมูลค่าเพิ่มในอัตราร้อยละ 7 (รวมภาษีที่จัดเก็บให้องค์กรปกครองส่วนท้องถิ่น) โดยเสียภาษีจากมูลค่าส่วนต่างที่คำนวณได้จากภาษีขายหักออกด้วยภาษีซื้อในเดือนภาษีนั้น 
อากรแสตมป์ การรับจ้างทำความสะอาดถือเป็นการรับจ้างทำของ สัญญารับจ้างทำความสะอาดต้องเสียอากรแสตมป์ 1 บาท ต่อวงเงินค่าจ้าง 1,000 บาท หรือเศษของ 1,000 บาท ผู้ที่มีหน้าที่เสียอากรแสตมป์และขีดฆ่าแสตมป์ ก็คือบริษัทที่รับจ้างทำความสะอาด
ภาษีเงินได้หัก ณ ที่จ่าย บริษัทที่เป็นผู้ว่าจ้างทำความสะอาดเมื่อจ่ายเงินค่าจ้างให้บริษัทรับจ้างทำความสะอาดต้องหักภาษีเงินได้ ณ ที่จ่ายในอัตราร้อยละ 3 ของค่าจ้าง แต่ถ้าผู้ว่าจ้างเป็นหน่วยงานราชการหรือหน่วยงานรัฐได้จ่ายเงินค่าจ้างให้หักภาษีในอัตราร้อยละ 1 ส่วนผู้ว่าจ้างที่เป็นบุคคลธรรมดา เมื่อจ่ายเงินค่าจ้างไม่ต้องหักภาษีแต่อย่างใดเพราะกฎหมายไม่ได้กำหนดไว้ 
การบริการรับจ้างทำความสะอาดเป็นอีกบริการหนึ่งที่มีผู้ใช้บริการเยอะกว่าปกติหลังจากน้ำท่วมได้ลดลงไปแล้ว บริษัทที่บริการรับจ้างทำความสะอาดและผู้จ่ายเงินค่าจ้างทำความสะอาดคงทราบในเบื้องต้นแล้วว่าต้องปฏิบัติอย่างไรเกี่ยวกับภาษีอากร สวัสดีครับ